Markant færre rammes af vold i hjemmet, på gaden og i nattelivet, skriver Politiken.

På bare syv år er volden i Danmark reduceret med 45 procent, konkluderer en ny rapport fra Det Kriminalpræventive Råd.

Rapporten bygger på antallet af registrerede voldsskader, der er blevet behandlet på landets skadestuer, og de viser et støt fald siden 2007, da antallet af skader toppede efter mange års stigning.

Traditionelt er især unge mænd under 25 år overrepræsenteret i voldsstatistikkerne; det er også tilfældet i Det Kriminalpræventive Råds nye rapport.

Volden styrtdykker blandt unge

Alligevel er det her, at det største fald viser sig i forhold til andre aldersgrupper. Registrerede voldstilfælde er styrtdykket blandt personer under 25 år og er dermed den primære årsag til det store fald i det samlede billede.

Ifølge formanden for Det Kriminalpræventive Råd, Linda Nielsen, er der tale om en generel udvikling.

- En del af faldet skyldes helt klart en trend blandt de unge. Det er simpelthen ikke smart at være voldelig. Samtidig er der en tendens til, at de unge drikker mindre og går mere op i deres uddannelse, siger formanden for Det Kriminalpræventive Råd til Politiken.

Rapporten viser også, at færre udsættes for vold i nattelivet.